Kočiš, Eduard, poslanec NR SR (2021-10-20):
Ďakujem pekne za slovo, pán predsedajúci. Hneď na začiatok musím povedať, že športovísk nie je nikdy dosť, či sa jedná o športy, ktoré sú prevádzkované v interiéri, alebo o športy, ktoré sú prevádzkované v exteriéri, predkladateľom tohto návrhu zákona držím palce, prsty, päste, aby takýchto rozumných nápadov prichádzalo dosť, ale zároveň sa musím zastať aj pána kolegu poslanca Blcháča ako predstaviteľa samosprávy, pretože 95 % športových klubov by bez podpory samosprávy miest a obcí neprežilo, a jednoducho všetky tieto športové aktivity by skončili na holej dlažbe. Takže v tomto sa ho musím zastať. A ďakujem takým mestám, ako sú Michalovce, Liptovský Mikuláš a mnohé iné, ktoré nepatria k tým najväčším, ale naozaj sa dá povedať, že to sú mestá športu, pretože práve na týchto mestách, maličkých mestách stojí teraz kvalita a úroveň slovenského športu, pretože bývalé bašty slovenského športu, ako je Banská Bystrica, Košice, Prešov, Bratislava ďaleko za nimi zaostávajú, a nevidím tam nejaký posun alebo postoj vpred. Takže toľko tak na úvod. Cieľom tohto návrhu zákona je naozaj odbremeniť od dane z príjmov a od dane z nehnuteľnosti športové kluby alebo prevádzkovateľov týchto športových klubov, alebo športových zariadení, s čím nemám, samozrejme, žiaden problém, práve vítam to, ale zároveň si musíme uvedomiť, že 90 % športovísk je v majetku miest a obcí a zároveň 90 % športovísk prevádzkuje samotné mesto alebo samotná obec. Čiže vlastne mesto alebo obec platí – v úvodzovkách – dane sama sebe, ale čiže tak ako pán kolega Nemec tuná povedal, čiže neplatí. Čiže ak naozaj je prevádzkovateľom obec, mesto, čiže čo sa týka tých ekonomických nejakých neduhov, tak tam nedochádza v žiadnom prípade ani k plusovým, ale ani k saldovým číslam, čiže naozaj sme na tom istom, ale ide tu naozaj iba o tých prevádzkovateľov, ktorí sú súkromní a chceli by nejakým spôsobom viacej investovať, či už do skvalitnenia infraštruktúry v exteriéri, alebo zakúpením nejakých kvalitnejších strojov, alebo posilňovacích zariadení v interiéri, čiže toto naozaj týmto súkromným prevádzkovateľom pomôže, čo vítam, pretože len zdravá spoločnosť môže produkovať zdravých ľudí a šport je takým prirodzeným identifikátorom tohto celého, takže ja sa naozaj neobávam, aby tento zákon, ktorý naozaj nie je riešený z pozície parlamentu, ale naozaj celé to rozhodovacie konanie bude len na bedrách poslancov miest a obcí, takže tí v konečnom dôsledku rozhodnú, akým spôsobom sa k tejto problematike postavia, akým spôsobom k tejto problematike budú vystupovať, a všetky mestá, všetky obce, ktoré naozaj majú záujem, aby populácia v danom regióne bola zdravá, aby populácia v danom regióne naozaj prekvitala a nepredávala rôznym neduhom, ale práve naopak, športovala a jednoducho žila zdravo. Čiže ja som naozaj veľmi rád, že tento návrh zákona tuná prichádza, ešte raz hovorím, v konečnom dôsledku sa rozhodnú obecní a mestskí poslanci, tento zákon naozaj nie je nejakým zákonom, ktorý okamžite niečo prikazuje, iba umožňuje. Takže všetko to, čo umožňuje niečo zlepšiť, vždy kvitujem, vždy vítam a vždy podporím a naozaj, môžem naozaj všetkých kolegov, či už naľavo, alebo napravo, ubezpečiť, že tento zákon naozaj nič neprikazuje, nikoho neobmedzuje, každý sa rozhodne v konečnom dôsledku, sám ako uzná za vhodné. Čiže ja predkladateľom ďakujem za podporu športu, v tomto majú moju podporu aj naďalej a pevne verím, že v zdravom tele zdravý duch, sa budeme týmto riadiť aj ďalej. Ďakujem pekne.